पिच ने मैच को छक्कों की प्रतिस्पर्धा बनाया  
एडम गिलक्रिस्ट ने कहा कि पिच ने दिल्ली डेयरडेविल्स के खिलाफ उनकी टीम के आईपीएल मैच को छक्कों की प्रतिस्पर्धा में बदल दिया।
फिरोजशाह कोटला स्टेडियम की सपाट विकेट से नाखुश किंग्स इलेवन पंजाब के कप्तान एडम गिलक्रिस्ट ने कहा कि पिच ने दिल्ली डेयरडेविल्स के खिलाफ उनकी टीम के आईपीएल मैच को छक्कों की प्रतिस्पर्धा में बदल दिया।  दिल्ली के खिलाफ किंग्स इलेवन को शनिवार को यहां खेले गए आईपीएल मैच में 29 रन से हार झेलनी पड़ी और गिलक्रिस्ट ने कहा कि बल्लेबाजी के अनुकूल विकेट और छोटी सीमा रेखा ने मैच को एकतरफा बना दिया। गिलक्रिस्ट ने कहा, हमने 200 से ज्यादा रन बनाए लेकिन फिर भी 29 रन से हार गए। यह छोटी सीमा रेखा के साथ बल्लेबाजी के अनुकूल पिच थी लेकिन मैं कहना चाहूंगा कि इस वजह से यह (मैच) छक्कों की प्रतिस्पर्धा में बदल गया और खेल का कौशल संभवत: कहीं खो गया।